**Ngohe aromatawai: Kia ora anō ai te taiao!**

**Paerewa Paetae Hangarau 91774:** Te whakaputa i tētahi hua hangarau hanganga hei whakaea i tētahi take hangarau motuhake

**Aronga:** Hangarau 2.5A v1

**Whiwhinga:** 6

**Te Horopaki**

Ko tāu he hanga i tētahi tū hangarau hei hāpai i te whakarauoratanga, i te manaakitanga hoki o te taiao.

Me riwha i a koe tētahi tauaki te tuhi, tētahi tauira te hanga, te whakamātautau, me te panoni mehemea he take kia panonihia, me te hua hangarau hanganga te hanga. Heoi anō mehemea i riwha i a koe tētahi tauaki te tuhi i te Hangarau 91770, ā, e hāngai ana, whakamahia kē ko tēnā.

Ka aromatawaingia te hua hangarau hanganga kua whakaputaina e koe i runga i te āhua o te kounga o tana hanga, te āhua o tana whakamahinga me te āhua o tana whakaea i tētahi take hangarau motuhake.

**Hei Mahi**

1. Tautohua te hua hangarau hanganga ka hangaia e koe.
2. Uia ētahi o te rōpū kiritaki māna taua hua.
3. Tuhia te tauaki, whakamahia rānei tētahi tauaki kua tuhia kētia hei hāpai i āu mahi whakariterite. Koinei ētahi pātai hei hāpai i a koe i āu mahi whakariterite:

* He aha te raru ā-taiao e titiro nei koe?
* He aha ngā rawa pai mō te taiao hei whakamahi? He aha ngā rawa kino?
* He aha i pai ai, he aha rānei i kino ai?
* He aha ngā matū, ngā rawa, ngā aha rānei e kīia nei he toitū?

1. Whiriwhiria ngā rauemi e hiahiatia ana, kātahi ka hanga tauira.
2. Whakamātauria te tauira, arotakengia ōna painga me ōna hapa, ā, panonihia mēnā rā he take kia pēnā. Me whakaaro auaha.
3. Whakaputaina te hua hangarau hanganga.
4. Me whakakōnae āu mahi katoa hei taunaki i āu whakataunga me āu mahi.

Kei wareware, me āta whakarite te roanga o te wā e tutuki pai ai ngā mahi katoa.

**Taunakitanga: Hangarau 91774 Kia ora anō ai te taiao!**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka puta tētahi hua hangarau hanganga.  Ka whakaea i tētahi take hangarau motuhake i runga i tā te tauaki i tohu ai.  *Hei tauira:*  *Kua waihangahia tētahi rango pupuri wai me ngā rawa o te taiao i runga i ōna whakaaro me ōna hiahia kia tiakina paitia te taiao haere ake nei.*  *Kua whakamātauria e 2–3 ngā momo rawa.* | Ka whaitake te hua hangarau hanganga, arā ka kitea ētahi wāhanga o te kounga o te hua hangarau hanganga ka puta.  *Hei tauira:*  *Kua whakamahia t/ētahi rawa toitū, kounga hoki hei hanga I tētahi rango pupuri wai.*  *Kua whakaarohia te toitū o te rawa kei te whakamahia me tētahi ara e māmā tonu ai te whakamahia ōna haere ake nei.* | Ka hāngai pū te hua hangarau hanganga ki te tauaki, arā:   * ka arotake i ngā āhuatanga me whakarerekē, me whakatikatika, me whakahou rānei. * ka kitea te kounga o te hua hangarau hanganga ka puta.   Ka whakaaturia he wairua auaha i roto i te whakaputanga o te hua hangarau hanganga.  *Hei tauira:*  *Kua ea katoa i te hua ngā whāinga o te tauaki i tuhia.*  *Kua whakamātauria te hua. Kua kitea he painga ōna, heoi anō ka kitea hoki he āhuatanga e tika ana kia panonihia.*  *He kounga te hanga, he kounga ngā rawa, he toitū, ā, he pōpopo hoki.* |